Meer as 50 onnies help matrieks glo kul(Foto: Maroela Media) Altesaam 864 matrieks en meer as 57 onderwysers in ses verskillende skole in die Oos-Kaap was glo by grootskaalse eksamenkullery betrokke. Angie Motshekga, minister van basiese onderwys, het Sondag tydens ’n mediakonferensie onthul dat talle voorvalle van kullery en wanpraktyke in verskeie provinsies tydens die jongste matriekeindeksamen kop uitgesteek het. Sy het die voorvalle in die Oos-Kaap uitgesonder en gesê dié grootskaalse eksamenkullery is kommerwekkend en moet stopgesit word. Volgens Motshekga word die skuldige kandidate se matriekuitslae teruggehou. Die betrokke onderwysers – wat reeds erken het dat hulle die leerders tydens eksamens gehelp kul het – gaan dissiplinêr verhoor word. “Die departement sal hierdie beweerde gevalle onder die loep neem, met die doel om neigings van onetiese eksamengedrag wat deur ŉ paar opvoeders en leerders geopenbaar word, uit te wis,” het Motshekga gesê. Die departement van onderwys beoog om ŉ landwye bewusmakingsveldtog van stapel te stuur om skoolgemeenskappe op te voed oor die implikasies van kullery tydens eksamens. “Enige vorm van kullery en wanpraktyke tydens die matriekeksamen is onaanvaarbaar.” Motshekga het tydens die konferensie ook leerders aangemoedig om ingeënt te word en getrou aan die nodige Covid-19-maatreëls te voldoen. Alle laer- en hoërskoolleerders sal van Maandag af ten volle terugkeer skool toe met die rotasiestelsel, wat sedert Junie 2020 gegeld het weens die Covid-19-pandemie, wat tot ’n einde sal kom.